钦定古今图书集成/方舆汇编/职方典/第1283卷 > 《蛾眉岩》朱应辰
## 钦定古今图书集成/方舆汇编/职方典/第1283卷 > 《蛾眉岩》朱应辰

东安多奇岩，啸岩居第一。九龙即次之，显圣亦其匹。
负郭称幽岩，九洞皆堪述。公馀遍得观，蛾眉尚遗失。
初秋抵龙溪，有僧来扣膝。愿借此岩栖，焚香礼仙佛。
因检邑乘看，载之颇详悉。命驾速往游，名果当其实。
中湾似眉然，幽潜更閟密。上有天然窝，雕琢难施术。
无乃造化工，幻此神仙室。神仙杳莫寻，造化妙难诘。